Каментарыі для настаўніка
па выкарыстанні рабочых лістоў

5. НАША РАДЗІМА НА ГІСТАРЫЧНАЙ КАРЦЕ

Вучням прапаноўваецца дапісаць, што трэба ведаць пра гістарычную падзею (с. 21 вучэбнага дапаможніка) і зрабіць выснову: для чаго пачалі маляваць не проста карты, а гістарычныя карты.

Дапоўніць схему «Што паказана на гістарычнай карце?» (з дапамогай тэксту вучэбнага дапаможніка ці з дапамогай аналізу саміх карт). Можна прапанаваць працу ў парах ці групах, стварэнне агульнай схемы і затым перанесці змест на індывідуальныя схемы ў рабочы ліст.

Вучням прапаноўваецца заданне: «“Прачытайце” гістарычную карту, змешчаную на рабочым лісце. Што на ёй адзначана?». Затым вучні дапаўняюць выказванні з задання, працуючы непасрэдна з картай ці абапіраючыся на с. 22, 23 вучэбнага дапаможніка.

6. СТУЖКА ЧАСУ

Вучні выпісваюць з вучэбнага дапаможніка азначэнне паняцця «дата».

Зверху і знізу «Стужкі часу» (стрэлачкі) абазначаюць назву перыядаў часу, якія былі да нараджэння Хрыстова і пасля. Адзначаюць на стрэлцы рыскай пачатак нашай эры.

Унутры стрэлкі размяшчаюць імёны членаў сваёй сям’і. Вучні адказваюць на пытанні «хто і дзе адносна адно аднаго будзе на стужцы часу?», «на якой частцы стрэлкі вы іх размясцілі (да нашай эры ці ў нашай эры)?».

Дзецям прапаноўваюцца заданні:

1) «Запішыце азначэнні паняццяў “эра”, “стаянка”, “дзяржава”»;

2) «Запішыце, як называлася першая дзяржава, што была на нашай тэрыторыі, і як называецца наша дзяржава зараз»;

3) «Падпішыце малюнкі: што гэта і да якой даты адносіцца. Злучыце малюнкі з рыскамі на ніжняй стрэлцы (стужцы часу)».

7. МАЎКЛІВЫЯ СВЕДКІ МІНУЎШЧЫНЫ

Трэба выканаць заданні з прамавугольнікаў. Адказы можна шукаць у вучэбным дапаможніку самастойна, можна падчас аповеду настаўніка рабіць паметкі, можна працаваць у групах — шукаць і дапаўняць фразы.

Вучні знаходзяць і дапаўняюць інфармацыю пра Барысаў камень.

Падпісваюць, што бачаць на малюнках (курган і волат). Спачатку па малюнках спрабуюць самастойна расказаць, што абазначаюць гэтыя тэрміны, а потым выпісваюць азначэнні паняццяў.

Дзеці знаходзяць у вучэбным дапаможніку, што такое археалогія, запісваюць значэнне тэрміна.

Знаходзяць і дапаўняюць інфармацыю пра самых знакамітых археолагаў даўніны.

Пасля можна прапанаваць гульню «Веру – не веру»:

Волат — гэта герой Вялікай Айчыннай вайны? *(Не.)*

Курганы — месцы пахавання? *(Так.)*

Тышкевічы — волаты? *(Не.)*

Археалогія вывучае гістарычнае мінулае? *(Так.)* І г. д.

8. ЯК ДА НАС ПРЫЙШЛА КНІГА

Вучням прапаноўваецца прааналізаваць малюнкі і дапісаць, якія раней былі кнігі (з чаго іх рабілі). Калі не ўсё на малюнках зразумела, падказкі можна шукаць у вучэбным дапаможніку.

Знаёмства з новымі словамі — *«летапіс»*, *«манах»*, *«вежа»*. Паспрабаваць здагадацца, якое слова якому малюнку адпавядае. Паспрабаваць самастойна расказаць (можна ў парах ці групах), што абазначаюць гэтыя словы. Потым падпісаць малюнкі і выпісаць азначэнні.

Дапоўніць інфармацыю пра Кірылу Тураўскага.

Выканаць заданні з контурнай картай у рабочым лісце.